Soektog na gekaapte Maserati duur voort‘n Maserati Levante-model, soortgelyk aan die een wat gesteel is. Foto: Via Car and Driv Die soektog duur voort na die luukse Maserati-sportnutsvoertuig wat Saterdag in ŉ skynbare ontvoeringsdrama by ŉ handelaar in Johannesburg gesteel is. Kapt. Kay Makhubele, provinsiale woordvoerder van die Gauteng-polisie, het Maandag aan Maroela Media gesê die voertuig is nog nie gevind nie en die soektog na die voertuig en die verdagtes duur voort. “Die motor is splinternuut en dus sonder permanente nommerplate of ŉ opsporingstoestel. As enigiemand die motor opmerk, moet hulle die polisie by 086 110 111 bel,” het Makhubele versoek. Maroela Media het vroeër berig twee werknemers van die Maserati-handelaar in William Nicolweg, Bryanston, in die noorde van die stad, is omstreeks 11:00 ontvoer toe een van dié luukse voertuie glo by die handelaar gekaap is. “Die werknemers was op die perseel en op pad om twee voertuie se brandstof te gaan opvul, toe vyf gewapende mans hulle genader het. Die mans het die werknemers gedwing om agter in ŉ wit Maserati Levante te klim en het met hulle weggejaag, terwyl die ander voertuig op die perseel agtergelaat is,” het Makhubele vroeër gesê. Die werknemers is sowat ŉ uur later in die veld in Bassonia in die suide van die stad vrygelaat. Die werkers is ongedeerd en kon daarna hul werkgewer bel en hulp ontbied. Die mans het hul verklarings aan die polisie afgelê toe hulle veilig terug by hul werkplek was. Die polisie ondersoek ŉ saak van sakeroof.